A BIZOTTSÁG 1171/2007/EK RENDELETE
(2007. október 5.)
a vaj- és tejszínpiaci intervenció tekintetében az 1255/1999/EK tanácsi rendelet alkalmazásával kapcsolatos részletes szabályok megállapításáról szóló 2771/1999/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 10. cikkére,
mivel:
(1)
A 2771/1999/EK bizottsági rendelet II. fejezetének 5. szakasza (2) meghatározza a vaj pályázat útján történő értékesítésére vonatkozó eljárást. A 24. cikk értelmében az ajánlati biztosíték alkalmazásának elsődleges követelményei akkor teljesülnek, ha a vajat a 24f. cikk (2) bekezdésében megállapított határidőn belül átveszik. A 24f. cikk (3) bekezdése a vaj kitárolására vonatkozik a biztosíték elvesztésével kapcsolatban.
(2)
A biztosíték elvesztésére vagy a letét feloldására vonatkozó rendelkezéseket az összegyűjtött tapasztalatok tükrében pontosítani kell. Egyértelműen rendelkezni kell különösen arra vonatkozóan, hogy kifizetett ajánlati összeg esetén a biztosíték ne legyen elvehető. Rendelkezni kell továbbá e szabály visszamenőleges hatályú alkalmazásáról annak érdekében, hogy a gazdasági szereplők kétség esetén élhessenek az átdolgozott szabályzás előnyeivel.
(3)
A 2771/1999/EK rendeletet ezért a fentieknek megfelelően módosítani kell.
(4)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2771/1999/EK rendelet a következőképpen módosul:
1.
A 24. cikk helyébe a következő szöveg lép:
„24. cikk
A 23. cikk (3) bekezdésének b) pontjában meghatározott ajánlati biztosíték alkalmazásában az minősül a 2220/85/EGK rendelet 20. cikke szerinti elsődleges követelménynek, hogy az ajánlatot az e rendelet 22. cikkének (2) bekezdésében rögzített határidő lejárta után fenn kell tartani, és a vételárat a rendelet 24f. cikkének (2) bekezdésében említett határidőn belül be kell fizetni.”
2.
A 24e. cikk a következő bekezdéssel egészül ki:
„(3) A vis maior eseteit kivéve, amennyiben a sikeres ajánlattevő nem teljesítette az e cikk (2) bekezdésében előírt követelményeket, a 23. cikk (3) bekezdésének b) pontjában említett pályázati biztosíték elvész, és az érintett mennyiség értékesítését megszüntetik.”
3.
A 24f. cikk (3) bekezdésének második albekezdését el kell hagyni.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Az érintett gazdasági szereplők kérésére azokra a biztosítékokra alkalmazandó, amelyek még nem vesztek el végérvényesen.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 5-én.